Jaꞌ Jesús xojteꞌa pe rwáꞌ jun jyuꞌ rbin-an Olivo.
Y rcab kꞌij xba chic jmul chanim chpam nimlaj ruchoch Dios jcꞌola chpam tnamet Jerusalén.
E qꞌuiy jeꞌ wnak xeꞌekaja ruqꞌuin y jaꞌ xetzꞌbeꞌa y xumaj ctojxic.
Jeꞌ maestro je nquetijona cxin jeꞌ wnak tzra rley Dios e quexbil aj fariseo j-eꞌ cꞌa quecꞌmon ta jun ixak je xquewil nmajcuna ruqꞌuin jun acha jmrechjil ta,
y xqueyaꞌ chquecjol jeꞌ wnak.
Y cawra xecbij tzra Jesús:
—Maestro,
jawra ixak xwiltaja nmajcuna ruqꞌuin jun acha mrechjil ta.
Y bin cana chka rmal Moisés chpam rley Dios che nquecamsasa tzan abaj jeꞌ ixkiꞌ cawra cbanic.
Atet ¿nak nabij tzra?
Caraꞌ xeccꞌaxaj tzra perc j-eꞌ ncajoꞌ nqueban tentar y neccanoj nak nqueban tzra che necchapbej rxin.
Y jaꞌ Jesús xumaj tzꞌibanem chwech ulew tzan rurukꞌaꞌ.
Per j-eꞌ wnak congan quemjon rcꞌaxic tzra Jesús rmal cꞌaraꞌ xpeꞌa y cawra xbij chca:
—Nak jun chewa nmajoꞌn ril rumac rebnon ta,
jaꞌ tyowa nabey abaj tzra jawra ixak.
Tak xbitaja jawra rmal xumaj chic jmul tzꞌibanem chwech ulew.
Tak xeccꞌaxaj je xbixa chca rmal Jesús xquenaꞌ kaja chcꞌola quil quemac rmal cꞌaraꞌ chjujnel chjujnel xeba.
Kas xeba nabey mul j-eraꞌ rijaꞌ y xqꞌuisbena xeba che conjelal.
Xruyon chic Jesús xecꞌjeꞌ cana y jaꞌ ixak xpeꞌ cana chwech.
Tak xpeꞌa chic jmul Jesús xutzꞌet e majoꞌn chic jeꞌ wnak,
abar le tzraꞌ xeꞌoc waꞌ,
xruyon chic ixak cꞌo cana y cawra xbij tzra:
—¿Abar xeꞌoc waꞌ jeꞌ wnak je nqueyowa awil?
¿Lcꞌo jun xukꞌat tzij chawij y xatruqꞌuiek tzan abaj?
caraꞌ xcꞌaxaj tzra ixak.
—Next jun,
caraꞌ xbij jaꞌ ixak.
—Next cꞌa anen chkaꞌ xtenkꞌat ta tzij chawij.
Camic jat,
xerwaraꞌ mtaban xta jmul awil amac.